จี้ผู้ถือหุ้นโหวตGLANDซื้อที่ดิน
ก.ล.ต.จี้ผู้ถือหุ้น GLAND โหวตซื้อที่ดิน &#8220;รัตนรักษ์&#8221; ที่ปรึกษาการเงินอิสระและบอร์ดตรวจสอบส่ายหน้า
18 เม.ย. 2556

ก.ล.ต.จี้ผู้ถือหุ้น GLAND โหวตซื้อที่ดิน “รัตนรักษ์” ที่ปรึกษาการเงินอิสระและบอร์ดตรวจสอบส่ายหน้า
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่าในวันที่ 25 เม.ย. 2556 จะมีการประชุมผู้ถือหุ้นบริษัท แกรนด์ คาแนล แลนด์ (GLAND) เพื่อขออนุมัติซื้อหุ้นสามัญทั้งหมดของ บริษัท บีบีทีวี มาร์เก็ตติ้ง (BBTVM) จากผู้ถือหุ้นเดิม
ทั้งนี้ ก.ล.ต. จึงขอให้ผู้ถือหุ้นโปรดศึกษาข้อมูลโดยละเอียดและใช้สิทธิของผู้ถือหุ้นในการรักษาประโยชน์ของตนเอง พร้อมกับขอให้ซักถามผู้บริหารบริษัทถึงข้อมูลต่างๆ เพื่อให้มีข้อมูลครบถ้วนเพื่อประกอบการตัดสินใจด้วย เนื่องมาจากที่ปรึกษาทางการเงินอิสระของบริษัทและกรรมการตรวจสอบมีความเห็นว่าการเข้าซื้อที่ดินของผู้ที่มีความเกี่ยวโยงกันครั้งนี้ไม่เหมาะสม
รายการดังกล่าวข้างต้นต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน โดยไม่นับส่วนของผู้ถือหุ้นที่มีส่วนได้เสีย
บริษัทแจ้งว่า การขออนุมัติที่ประชุมผู้ถือหุ้นในครั้งนี้เพื่อให้ได้ที่ดินซึ่งเป็นกรรมสิทธิ์ของ BBTVM จำนวน 6 แปลง หลังจากนั้น GLAND จะให้ BBTVM เข้าซื้อที่ดิน 1 แปลงจากบริษัท ซีเคเอส โฮลดิ้ง (CKS) โดยที่ดินทั้ง 7 แปลง อยู่ใกล้โครงการแกรนด์พระราม 9 ซึ่งเป็นโครงการพัฒนาอสังหาริมทรัพย์แห่งหนึ่งของ GLAND 
คณะกรรมการ GLAND ให้เหตุผลว่า รายการดังกล่าวเหมาะสมและเป็นประโยชน์ต่อบริษัท และราคาในการเข้าทำรายการก็เป็นราคาที่เหมาะสม โดยที่การทำรายการดังกล่าวขนาดของรายการมีนัยสำคัญและเป็นการซื้อหุ้นและที่ดินจากบริษัทในกลุ่มรัตนรักษ์ ซึ่งเป็นผู้ถือหุ้นใหญ่ใน GLAND จึงเข้าข่ายเป็นรายการที่เกี่ยวโยงกัน 
อย่างไรก็ดี ที่ปรึกษาทางการเงินอิสระ (IFA) เห็นว่า ผู้ถือหุ้นไม่ควรอนุมัติรายการได้มาซึ่งสินทรัพย์และรายการที่เกี่ยวโยงกันในครั้งนี้ เนื่องจากราคาในการเข้าทำรายการไม่เหมาะสม 
ทั้งนี้ ราคาซื้อขายที่ดินโดยเฉลี่ยของที่ดินทั้ง 7 แปลงมีมูลค่ารวม 1,336.81 ล้านบาท ในขณะที่ผู้ประเมินราคาอิสระ 2 ราย บริษัท ไนท์แฟรงค์ ชาร์เตอร์ (ประเทศไทย) และบริษัท เน็กซัส พรอพเพอร์ตี้ คอนซัลแทนท์ ให้ราคาประเมินที่มูลค่า 1,172.75 และ 1,100.72 ล้านบาท ตามลำดับ ราคาซื้อขายที่ดินดังกล่าวจึงสูงกว่าราคาประเมินของผู้ประเมินราคาอิสระถึง 164–236 ล้านบาท 
นอกจากนี้ จากข้อมูลในสารสนเทศการเข้าทำรายการได้มาซึ่งสินทรัพย์และรายการที่เกี่ยวโยงกัน ซึ่ง GLAND แจ้งผ่านตลาดหลักทรัพย์ฯ ปรากฏว่าคณะกรรมการตรวจสอบของ GLAND ก็เห็นว่าราคาในการเข้าทำรายการไม่เหมาะสมตามความเห็นของ IFA 
ดังนั้น ผู้ถือหุ้นพิจารณาศึกษาข้อมูลที่เกี่ยวข้อง รวมถึงความเห็นของ IFA เพื่อประกอบการพิจารณาอนุมัติการทำรายการดังกล่าว